**SPOROČILO ZA JAVNOST**

**ZA TAKOJŠNJO OBJAVO**

**Velika koprodukcija festivala Dubrovačke ljetne igre, HNK Varaždin in Drame SNG Maribor**

**V Dubrovniku so se začele vaje za *Medejo***

**Na 76. Dubrovniškem poletnem festivalu so se konec minulega tedna na trdnjavi Lovrjenac začele vaje za veliko mednarodno koprodukcijo Drame Slovenskega narodnega gledališča Maribor, Hrvaškega narodnega gledališča v Varaždinu in festivala Dubrovačke ljetne igre – predstavo *Medeja* v režiji Martina Kušeja. Premiera bo 27. julija.**

Letošnji 76. festival Dubrovačke ljetne igre, ki se je z veličastno otvoritveno slovesnostjo začel v četrtek, 10. julija, bo vse do 25. avgusta 2025 ponudil več kot 70 gledaliških, glasbenih, plesnih, folklornih in interdisciplinarnih dogodkov na več kot petnajstih ambientih po celotnem zgodovinskem jedru Dubrovnika. Letošnja programska usmeritev festivala je v celoti posvečena raziskovanju položaja in vloge ženske v sodobnem svetu – tako v umetnosti kot tudi v širšem družbenem in političnem kontekstu.

»Fokus letošnjih *Iger* je na ženskih temah, ženskih likih, na tistem, kar je globoko povezano z žensko izkušnjo. Močnim figuram od antike do sodobnosti – naslovom, ki govorijo iz globine zgodovine in danes postajajo izjemno aktualni,« je ob predstavitvi programa poudarila umetniška direktorica dramskega programa Senka Bulić.

Med vrhunce letošnje edicije festivala sodijo tudi tri velike gledališke premiere, ki tematsko in estetsko odražajo festivalsko vodilo. Drama Slovenskega narodnega gledališča Maribor sodeluje v veliki mednarodni koprodukciji sodobne tragedije *Medeja*, ki jo pripravlja skupaj s festivalom Dubrovačke ljetne igre in Hrvaškim narodnim gledališčem v Varaždinu.

Uprizoritev temelji na dramskih besedilih *Medeja* švicarsko-avstralskega avtorja Simona Stona in *Medeamaterial* nemškega dramatika Heinerja Müllerja ter prepleta sodobno realnost z antičnim mitom o izključenosti, izgubi, nasilju in demonizaciji ženske, ki prestopi družbene meje. Režijo podpisuje Martin Kušej, eden najpomembnejših evropskih gledaliških ustvarjalcev, znan po drznih, psihološko intenzivnih in vizualno ekspresivnih postavitvah.

V glavni vlogi nastopa Helena Minić Matanić, v vlogi Luke (Jazona) Uliks Fehmiu, ob njima pa še Julija Klavžar, Maša Žilavec, Vladimir Vlaškalić, Aleš Valič, Tvrdko Kolar in Jan Rendić.  
Ustvarjalno ekipo sestavljajo prevajalka in dramaturginja Vesna Đikanović, scenografinja Annette Murschetz, strokovna sodelavka za scenografijo Hana Ramujkić, kostumografinja Ana Savić Gecan, skladatelj Aki Traar, avtor videa Tobias Jonas, oblikovalka svetlobe Vesna Kolarec, asistent režiserja Herbert Stöger, asistentka kostumografinje Suzana Rengeo ter lektorica za hrvaški jezik Ines Carović.

*Medeja* bo premierno uprizorjena 27. julija 2025 na trdnjavi Lovrjenac v Dubrovniku. Jeseni sledita še premiera 3. oktobra v SNG Maribor in 28. novembra v HNK Varaždin.

###

dodatne informacije

Alan Kavčič

041 697 121